Valtioneuvoston kanslia
Riina Kosunen

Viite	kirjeenne 17.9.2002 VNK 013:00/2001

Asia	VALTIONEUVOSTOSANASTO

Sosiaali- ja terveysministeriö toteaa, että valtioneuvostosanasto on selkeä ja käsitekaaviot erittäin havainnollisia. Ministeriö toivoo, että valtioneuvostosanasto ja valtioneuvoston asiasanasto, joka koostuu ministeriöiden ja valtioneuvoston yhteiskäytössä olevien järjestelmien asiasanastoista ja jota koordinoi Valtipan koordinaattori VN:n tiedonhallintayksiköstä siten, että mahdolliset yhteiset termit ovat yhtenäistä muotoa. Valtioneuvoston asiasanastossa ei tällä hetkellä ole kovin paljon nyt lausunnolla olevan valtioneuvostosanaston sisältämää hallinnollista sanastoa. Kun tällaiseen sanastoon kuitenkin on tulevaisuudessa tarvetta mm. asian- ja dokumentinhallintajärjestelmien käyttöönoton myötä, voidaan valtioneuvostosanastoa hyödyntää mm. sosiaali- ja terveysministeriön dokumentinhallintajärjestelmän sanastoa mietittäessä. 

Ministeriö haluaa kiinnittää kielipalvelun huomiota ainoastaan pariin yksityiskohtaan:
-	kohdan 20 mukaan toimikunta on ministeriön asettama valmisteluelin, jolla on määrätehtävä.  Sosiaali- ja terveysministeriön käsityksen mukaan myös valtioneuvoston yleisistunto on asettanut toimikuntia. 
-	kohdan 66 mukaan kansliapäällikkö on toistaiseksi nimitettävä, ministeriön toimintaa johtava ja valvova virkamies.  Tällä hetkellä usea kansliapäällikkö on nimitettynä määräajaksi. Valtioneuvostolakitoimikunta ei tältä osin ole tehnyt muutosesitystä.

Sosiaali- ja terveysministeriö toivoo saavansa sanaston kommentoitavaksi myös englannin ja ruotsin kielen osalta.

Kansliapäällikkö		Markku Lehto

Hallitusneuvos 
toimistopäällikkönä		Jaana Koski